9.คำแก้ตัวของรัฐบาลเยอรมันกับการจมของเรือลูสิเตเนีย

ผู้โดยสารในเรือลูสิเตเนีย

เห็นพรายน้ำของตอร์ปิโด

ในขณะที่จวนจะถึงเรือ
เมื่อวันที่ 10 พฤษภาคม บริษัท “ไวร์เลสสเปรสส์” ได้ส่งข่าวไปยังหนังสือพิมพ์ “ไทมส์” ส่งสำเนาโทรเลข ที่กระทรวงการต่างประเทศเยอรมันมีไปยังสถานทูตเยอรมันที่กรุงวอชิงตันดีซี มีข้อความว่า :

ข้อแจ้งให้แก่กระทรวงการต่างประเทศอเมริกันดังต่อไปนี้

รัฐบาลเยอรมันปรารถนาจะแสดงความเสียใจอย่างสุดซึ้ง ในการเสียชีวิตของชาวอเมริกันผู้โดยสารเรือลูสิเตเนีย  แต่ความรับผิดชอบตกอยู่กับรัฐบาลอังกฤษ ซึ่งเป็นผู้ริเริ่มความคิดที่จะทำให้พลเมืองเยอรมันที่เป็นพลเรือนต้องอดอาหาร และทำให้เยอรมนีต้องคิดทำการตอบแทน

แม้เมื่อฝ่ายเยอรมนีได้รับรองแล้วว่า ถ้าฝ่ายอังกฤษเลิกความคิดทำให้คนอดอยากนั้นได้เสียแล้ว ฝ่ายเยอรมนีก็จะงดทำสงครามใต้น้ำแบบนี้แล้ว รัฐบาลอังกฤษก็กลับมาปิดกั้นสินค้าให้แน่นแฟ้นยิ่งขึ้นอีก เรือสินค้าอังกฤษโดยมากมักมีปืนประจำ และได้เคยพยายามชนเรือดำน้ำมาหลายครั้งแล้ว เพราะฉะนั้นการที่จะให้ตรวจก่อนทำลายนั้นพ้นวิสัยที่จะทำได้ ดังนั้นเรือนั้นๆจะถือว่าเป็นเรือสินค้าสามัญหาได้ไม่ คำชี้แจงในรัฐสภาอังกฤษเมื่อเร็วนี้ ซึ่งปลัดกระทรวงได้กล่าวเป็นคำตอบคำถามของลอร์ด ชาร์ลส์ เบริส ฟอร์ด แสดงว่าในเวลานี้เรือสินค้าของอังกฤษแทบทุกลำมีอาวุธและมีลูกระเบิดขว้างด้วยมือ นอกจากนี้ได้มีคำสารภาพโดยเปิดเผยในหนังสือพิมพ์อังกฤษว่า ในเที่ยวก่อนๆเรือลูสิเตเนียได้เคยบรรทุกเครื่องอาวุธยุทธภัณฑ์เป็นอันมากหลายคราวแล้ว

ในเที่ยวหลังนี้ เรือลูสิเตเนียบรรทุกกกระสุนไป 5,400 หีบ ทั้งของอื่นๆที่บรรทุกนอกจากนี้ก็เป็นของต้องห้ามในการสงครามโดยมาก ถ้าเมื่อฝ่ายเยอรมันบอกกล่าวทั้งทางราชการและทางเอกชนแล้วเป็นหลายครั้งเช่นนี้แล้ว ฝ่ายอังกฤษก็น่าแสดงความรู้สึกว่าเรือนั้นจะต้องไม่เป็นอันตราย แต่กลับอาจหาญรับผิดชอบประกันชีวิตคนโดยสารเรือ ซึ่งอาศัยเหตุที่มีอาวุธประจำและบรรทุกของต้องห้าม จึงเป็นเรือที่อาจถูกทำลายได้ ฝ่ายรัฐบาลเยอรมัน ถึงแม้จะสงสารอย่างลึกซึ้งในการที่ชีวิตของชาวอเมริกันต้องมาสูญเสียไปเช่นนี้ แต่ก็ไม่วายความเสียใจที่ชาวอเมริกันรู้สึกพอใจที่จะไว้ใจในคำรับรองของอังกฤษมากกว่าที่จะฟังคำบอกกล่าวจากข้างฝ่ายเยอรมัน (ลงนาม) กระทรวงการต่างประเทศ